AMATA บวกแรง! ลุ้นกำไร Q4/59 โตแกร่ง หลัง Backlog พุ่งปรี๊ด
AMATA บวกแรง! ลุ้นกำไร Q4/59 โตแกร่ง หลัง Backlog พุ่งปรี๊ด ล่าสุด ณ เวลา 10.13 น. ราคาอยู่ที่ 14.20 บาท บวก 1.10 บาท หรือ 8.40% สูงสุดที่ 14.40 บาท ต่ำสุดที่ 13.50 บาท มูลค่าซื้อขายที่ 385.33 ล้านบาท
16 ม.ค. 2560

ผู้สื่อข่าวรายงานว่า ราคาหุ้นบริษัท อมตะ คอร์ปอเรชัน จำกัด (มหาชน) หรือ AMATA ณ เวลา 10.13 น. ราคาอยู่ที่ 14.20บาท บวก 1.10บาท หรือ 8.40% สูงสุดที่ 14.40บาท ต่ำสุดที่ 13.50บาท มูลค่าซื้อขายที่ 385.33ล้านบาท ขณะที่ดัชนีตลาดหุ้นไทยโดยรวมลบ 0.17%

โดยนายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยว่า แนวโน้มรายได้ของ AMATA ในไตรมาส 4/59 จะอยู่ในระดับที่ดี ตามการรับรู้รายได้จาก Backlog ที่มีอยู่ ขณะที่กำไรในปี 60 ยังมีโอกาสเติบโตราว 12% จากปีนี้ ตามทิศทางเศรษฐกิจที่ฟื้นตัว ก็จะส่งผลดีต่อภาคนิคมอุตสาหกรรมด้วย รวมถึงยังได้รับผลบวกจากกลุ่มอุตสาหกรรมยานยนต์ที่ฟื้นตัว ซึ่งเป็นกลุ่มลูกค้าหลักของ AMATA ด้วย
นอกจากนี้การที่กลุ่ม AMATA มีการลงทุนในเวียดนามผ่านการถือหุ้นราว 73% ในบมจ.อมตะ วีเอ็น (AMATAV) ก็จะเป็นปัจจัยบวกต่อผลการดำเนินงาน เนื่องจากเวียดนามมีเศรษฐกิจที่เติบโตได้ค่อนข้างดี
“ปีหน้าถ้าไทยมีความคืบหน้าการลงทุน โครงการระเบียงเศรษฐกิจภาคตะวันออกก็จะเป็นผลดี ภาพรวมรถยนต์ก็ฟื้นตัวดี โครงการรถยนต์คันแรกก็จะหมดภาระ และยังมีโครงการอีโคคาร์เฟส 2 ด้วย ดูจากประมาณการกำไรปี 60 คาดว่าจะเติบโตได้ราว 12%” นายอภิชาติ กล่าว
ทั้งนี้ AMATA มี Backlog ณ สิ้นไตรมาส 3/59 ที่ 2.4 พันล้านบาท ซึ่งคาดว่าจะโอน 40% ภายในสิ้นปี และคาดว่างานในมือจะเพิ่มขึ้นเป็น 4 พันล้านบาท จากยอดจองที่เพิ่มขึ้น ขณะที่รายได้ในช่วง 9 เดือนแรกปีนี้คิดเป็น 36% จากประมาณการทั้งปี และรายได้ส่วนใหญ่จะเกิดขึ้นในไตรมาส 4/59 ซึ่ง AMATA จะต้องมีการขาย และรับรู้รายได้เพิ่มเพื่อให้ได้ตามเป้า
นอกจากนี้การที่รัฐบาลมีโครงการ EEC จะเป็นปัจจัยที่หนุนการเติบโตในช่วง 3-5 ปีข้างหน้า โดยในระยะแรกของการลงทุนจะเน้นไปที่ถนนและรถไฟความเร็วสูง และการพัฒนาระบบขนส่งไปยังที่ดินของ AMATA ขณะที่รัฐบาลยืนยันว่าการเลือกตั้งจะเริ่มในปี 60 แม้อาจล่าช้าเล็กน้อยแต่ก็จะส่งผลดีต่อเศรษฐกิจในปีถัดไปด้วย
 
ด้าน บล.คันทรี่ กรุ๊ป ระบุว่า แนวโน้มผลประกอบการของ AMATA ในช่วงไตรมาส 4/59 จะออกมาดี เนื่องจากจะเป็นไตรมาสที่มีการโอนที่ดินมากที่สุด ซึ่งเป็นช่วงปกติของธุรกิจอยู่แล้ว อย่างไรก็ตามภาพรวมการขายที่ดินในช่วง 9 เดือนแรกปีนี้ AMATA ทำได้ทั้งสิ้น 357 ไร่ ยังต่ำกว่าเป้าหมายทั้งปีที่ตั้งไว้ระดับ 1,000 ไร่ค่อนข้างมาก ทำให้คาดว่าทั้งปีนี้ AMATA น่าจะขายที่ดินได้เพียงใกล้เคียงกับปีก่อนคือ 617 ไร่เท่านั้น
ดังนั้น จึงได้ปรับลดเป้าการโอนที่ดินในปีนี้เหลือ 450 ไร่จากเดิมคาดไว้ระดับ 600 ไร่ และปรับประมาณการกำไรสุทธิในปี 59 ลงเหลือ 697 ล้านบาท ลดลง 43% จากปีก่อน แต่ในปี 60 ประเมินว่ากำไรจะเพิ่มขึ้น 17% มาที่ระดับ 812 ล้านบาท